AlexejDobrolubov/national_council_slovak_2010 huggingface dataset:
10.schôdza NR SR - 1.deň - A. dopoludnia
Dátum: 2010-12-16
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

106. Ďakujem za slovo. No mne troška pripadáte, ako by ste boli ako SMER takí chudáci, že no čo ste mali robiť. Mýto sme vám pripravili my, som sa dozvedel. PPP projekty sme vám pripravili my. No a to je pravda, tak potom čo ste robili vy? Pán kolega, plačeš nad žilinským regiónom, ale pýtam sa, prečo plačeš nad ním až teraz, keď si v opozícii, a prečo si neplakal štyri roky, keď ste vládli? Všetko, čo ste pre Žilinu urobili, je, že ste dokončili nami pripravený, nami začatý a nami financovaný úsek D3 po Žilinu. Všetko. Vy ste tam nepohli ani prstom. Toto je všetko, čo ste dokázali pre Žilinu urobiť. A celá táto debata dnes, vracanie sa do minulosti a do minulosti mi pripadá také prirovnanie, že SMER Roberta Fica je ako Slovenská televízia s Nižňanským: samá repríza, samá repríza. (Potlesk.)
10.schôdza NR SR - 1.deň - A. dopoludnia
Dátum: 2010-12-16
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

92. Ďakujem za slovo. Ja som troška rozčarovaný a také maličké upozornenie, že mimoriadnu schôdzu o privatizácii SPP a tieto veci sme tu už mali. Alebo máte v pláne ďalšiu? Ale mám dojem, že dnes rozprávame o diaľniciach, alebo vy ste chceli rozprávať o diaľniciach. Ak máte na mysli tú privatizáciu SPP, že ste tu vraveli vtedy, že nemáte doklady, ktoré sa potom našli v kancelárii štátneho tajomníka. Ak ste rozprávali o tejto, sme tu už tiež mali. Takže skúsme sa vrátiť vecne, vecne k diaľniciam.
10.schôdza NR SR - 1.deň - A. dopoludnia
Dátum: 2010-12-16
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

38. Ďakujem všetkým za faktické pripomienky, že sa nič také nestalo a že tieto megaprojekty skončili, nie je vaša zásluha, že sa nič nestalo, je teda naša zásluha. Nebudem reagovať systém Turiec hore-dole. Mne na tej diaľnici záleží oveľa viac ako vám, ale nie som zástancom, pán župan Žilinského kraja, nie som zástancom vašej teórie za každú cenu. Z vlastných peňazí, pán župan, by ste v živote do takéhoto projektu nešli, ale z peňazí občanov úplne v pohode. Ja všetko meriam cez vlastnú peňaženku a ja ako by som osoba do týchto projektov nešiel, tak potom to nebudem núkať druhému, aby takéto drahé projekty platil, pán župan. A o hospodárení žilinskej VÚC-ky tiež pomlčím. Čo sa týka toho mávania zmlúv, pán kolega, bol by si hrdina, vtedy si bol hrdina tu a mával si tu takto s nejakými zmluvami, päť rokov starými zmluvami, ktoré ste si vytiahli na ministerstve dopravy. Hrdina by si bol vtedy, kebyže zamávaš tu so zmluvami, ktoré ste vy utajili. Byť hrdina, tie zmluvy boli prístupné na ministerstve dopravy, neboli utajené, ale nezamával si tu so zmluvami, ktoré ste vy utajili vo vašom volebnom období. Vtedy by si bol hrdina. Tu sú zmluvy ministerstva dopravy z roku 2005 a tu sú zmluvy ja neviem ministra Jahnátka atď. z volebného obdobia 2006 - 2010. Vtedy by si bol hrdina. Prísť k zmluvám, ktoré sú verejne dostupné, a mávať tu s nimi nie je žiadne umenie, ale prísť so zmluvami, ktoré ste utajili, to bol problém.
9.schôdza NR SR - 9.deň - B. popoludní
Dátum: 2010-12-14
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

Ja súhlasím s predrečníkom. Treba sa na to pozrieť aj komplexnejšie, ale dnes my stojíme pred vecou, že buď toto prijmeme a získame čas bez toho, aby sme utrpeli škody. Máme č. 309/2009 Z. z., otvorený vládny návrh zákona, kde toto všetko môžeme riešiť. Urobím na to aj komisiu na hospodárskom výbore, aby sme sa o tomto vážne bavili. Ale ak dnes povieme, že chceme ešte toto, toto, toto, tak nám vlak utečie a potom je bezpredmetné sa baviť o fotovoltike, nestabilite siete a obrovskom finančnom zaťažení koncových cien elektrickej energie z titulu fotovoltiky.
9.schôdza NR SR - 9.deň - B. popoludní
Dátum: 2010-12-14
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

Ďakujem za slovo. Pán bývalý minister hospodárstva, no prebrali sme to aj spolu aj niekoľkokrát, či ide o 30 kW alebo 100 kW, áno, o tom bola polemika, mne nevadí ani 30, ani 100, a to hlavne pri tejto novele, keď fotovoltika je len na streche alebo na plášti jednej budovy, a nie na žiadnych lúkach, keď nie je žiadne zgrupovanie elektrární alebo fotovoltiky niekde na lúkach. Polemika či 50 % alebo 70 %, alebo 30 %. Ak si pozrieme, ako sú čerpané dotácie na KVET, tak vidíme, že nám berú takmer všetko z podpory obnoviteľných zdrojov. A chceme zabrániť tomu, aby sa niekto dostal k podpore a urobil, nazvime to, kozmetické úpravy na svojich energetických zariadeniach a dostal sa do podpory podľa zákona č. 309/2009 Z. z. Budeme musieť riešiť aj teplárne, lebo podľa môjho názoru primárnou vecou teplární je vyrábať teplo a elektrika je odpadová, a robiť všetko pre teplárne, aby vyrábali čo najviac elektriky. A toto budeme musieť technicky poriešiť, lebo tento zákon je aj o fyzike, aj o ekonomike. Nedá sa to oddeliť. A čo sa týka toho, či je táto novela daná skoro alebo neskoro, ja tvrdím, že keď poviem, že je daná v hodine dvanástej, tak sa veľmi nemýlim, a to hlavne kvôli fotovoltike, ktorá ide nebývalým tempom, ktorá nám spôsobuje nestabilitu siete a zaťažuje všetkých odberateľov elektrickej energie tým, že v podstate tá výkupná cena a nestabilita a nákladné podporné služby sú tak veľké, že o chvíľku nebudeme podporovať nič iné, len fotovoltiku, a na ostatné obnoviteľné zdroje, ktoré robia multiplikačné efekty, ktoré podporujú ekonomiku Slovenska, ktoré rozvíjajú vidiek, jednoducho už to nebudeme môcť utiahnuť. V Čechách k tomu prebieha veľká polemika, je množstvo článkov, riešia ad hoc tieto veci, aby zachránili aj prenosovú sústavu, aj firmy od vysokých... (Prerušenie vystúpenia časomerom.)
9.schôdza NR SR - 3.deň - B. popoludní
Dátum: 2010-12-02
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

Aj, keď je pokročilý čas, tak tri také poznámky. V železniciach nemáme žiadnu stratégiu, nemáme nič, v preklade to znamená, že sme po vás, pán bývalý minister financií, nenašli nič, lebo je tesne po voľbách. Ale, ak by sme nenašli nič, tak to by bolo ešte super, ale konkrétne, čo sa týka železníc, tak sme po vás našli stovky miliónov EUR dlhu. Konkrétne Cargo pred krosdifoltom, pred krachom. Zdravotníctvo je na tom veľmi zle za dva mesiace našej vlády. Zle je na tom preto, že ste ho zhumpľovali. Napriek vyšším príjmom do zdravotníctva počas vašej vlády, sú štátne nemocnice, vrátane Všeobecnej zdravotnej poisťovne pred krachom. Toto je výsledok vášho vládnutia, preto by som veľmi, veľmi vážil slová o tom, že či máme alebo nemáme nejaké riešenia. Všeobecne ste povedali, že nemáme riešenia na nič. Vy ste ich mali, aj ste ich aplikovali a výsledok je taký, že dvakrát po sebe deficit verejných financií mínus 8 % a boli sme na najlepšej ceste k štátnemu bankrotu. Toto je z vašej strany super systémové riešenie. Bol by som veľmi, veľmi opatrný na vašom mieste ako bývalého ministra financií vo vyjadrovaní sa k dvom mesiacom našej vlády.
7.schôdza NR SR - 8.deň - A. dopoludnia
Dátum: 2010-10-22
Poslanec: Janiš, Stanislav (SDKÚ – DS)
Druh vystúpenia: Vystúpenie v rozprave

Pán podpredseda, aj vám, pán minister, aj kolegovia, sa ospravedlňujem, ale ja som mal dva pozmeňovacie návrhy a jeden som prečítal a druhý som si zabudol na stole a mi to ušlo. Tak sa ospravedlňujem aj pánovi ministrovi, že musel, alebo ďakujem za to, že otvoril rozpravu a dáme do poriadku súlad zákona, kompetenčného zákona, na základe ktorého, ktorý sme schválili minulý týždeň, vyplývajú zmeny aj v tomto návrhu zákona o sociálnom bývaní. Môj pozmeňovací návrh znie: "Vládny návrh zákona o dotáciách na rozvoj bývania a o sociálnom bývaní (tlač 49a) sa mení takto: V § 9 ods. 4 sa slová "Ministerstvo hospodárstva a výstavby Slovenskej republiky" nahrádzajú slovami "Ministerstvo dopravy, výstavby a regionálneho rozvoja Slovenskej republiky". Po druhé, v § 15 ods. 13 sa slová "minister hospodárstva a výstavby Slovenskej republiky" nahrádzajú slovami "minister dopravy, výstavby a regionálneho rozvoja Slovenskej republiky"." Čo sa týka odôvodnenia 13. októbra sme prijali návrh zákona, kompetenčného zákona 575 o organizácii činnosti vlády a organizácii ústrednej štátnej správy a z tohto zákona vyplynuli zmeny aj v tomto zákone o sociálnom bývaní (tlač 49a). Ten pozmeňovací návrh som teraz predniesol. Ešte raz sa ospravedlňujem aj predsedajúcemu, aj pánovi ministrovi a ďakujem legislatíve, že ma na toto upozornila.
7.schôdza NR SR - 6.deň - B. popoludní
Dátum: 2010-10-20
Poslanec: Janiš, Stanislav (SDKÚ – DS)
Druh vystúpenia: Vystúpenie v rozprave

Ďakujem za slovo, pán predsedajúci. Kolegyne, kolegovia, dovoľte, aby som vás oboznámil s návrhom výboru pre hospodárstvo, výstavbu a dopravu na voľbu predsedu Dozornej rady Fondu národného majetku, ktorý máte uvedený v tlači 88. Na 4. schôdzi sa konala voľba predsedu a dvoch členov dozornej rady. Vzhľadom na to, že nebol zvolený predseda Dozornej rady Fondu národného majetku, konala sa na 5. schôdzi opakovaná voľba. Keďže ani v tejto voľbe nebol zvolený predseda dozornej rady, je potrebné vykonať novú voľbu. Na základe listu predsedu výboru adresovaného predsedom klubov poslancov Národnej rady boli v stanovenom termíne na výbor doručené dva návrhy. Výbor tieto návrhy prerokoval na svojej 7. schôdzi. A uznesením konštatoval, že navrhnutí kandidáti, pán Ing. Branislav Bačík a pán Ing. Ľubomír Neslušan, spĺňajú predpoklady ustanovené v § 38 zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Výbor vo svojom uznesení odporučil vykonať voľbu predsedu Dozornej rady Fondu národného majetku podľa volebného poriadku o voľbe a odvolávaní iných funkcionárov schváleného uznesením 6. septembra 2006. Ak nebude predseda zvolený, výbor odporúča vykonať podľa čl. 15 volebného poriadku opakovanú voľbu. Do opakovanej voľby postúpia všetci navrhnutí kandidáti, ktorí neboli zvolení. Ďakujem, pán predsedajúci, skončil som.
7.schôdza NR SR-1.deň - B. popoludní
Dátum: 2010-10-12
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

48. Ďakujem za slovo. Pre nás, čo sme tu boli aj v minulom volebnom období, táto plamenná reč nie je ani prvá a určite ani nebude posledná v tomto volebnom období. Pán kolega Paška, radi by sme aj dane dolu, aj odvody dolu, veľmi radi. Ale čo musíme urobiť najskôr po vašej vláde, je tú stíhačku, to Slovensko, ktoré ste vy nasmerovali strmhlav dolu, to Slovensko, ktoré ste nasmerovali do katastrofy, vyrovnať a ustabilizovať. Vaše tzv. sociálne riešenia, vaše štvorročné vládnutie prinieslo Slovensku dvakrát deficit mínus 8 %. Ešte raz, mínus 8 % a sme v Grécku. Aký ste nechali stav verejných financií v tomto roku, akú dieru ste nechali v štátnom rozpočte? Naše podľa vás zlé riešenia vám dali prestretý stôl v roku 2006, štátnu kasu plnú. A vy ste statočne míňali, rozhadzovali a zadlžovali tých, nad ktorými dnes roníte krokodílie slzy a bijete sa za nich akože do pŕs. Tak toto je silná káva. Čo sa týka tej hypotéky a zadlžovania, pán Paška, hypotéku na bývanie, keď si zoberie rodina, áno, na bývanie áno, ale brať si pôžičku a zadlžovať sa na hýrenie, na toto si žiadna zodpovedná slovenská rodina žiadnu pôžičku nezoberie. A viete, pán Paška, chváliť sa rastom HDP, rastom, na ktorý si nekresťansky požičiate a zadlžíte budúce generácie, tak s týmto by som sa teda ja, s takýmto rastom, vôbec nechválil.
4. schôdza NR SR - 2. deň - streda - A. dopoludnia
Dátum: 2010-08-11
Poslanec: Janiš, Stanislav (SDKÚ – DS)
Druh vystúpenia: Vystúpenie v rozprave

Ďakujem za slovo, pán podpredseda. Dámy a páni, kolegyne a kolegovia, dovoľte mi, aby som vás oboznámil s návrhom výboru pre hospodárstvo, výstavbu a dopravu na odvolanie členov Dozornej rady Fondu národného majetku a na voľbu predsedu a dvoch členov Dozornej rady Fondu národného majetku. Podľa § 37 zákona 92 sa Dozorná rada Fondu národného majetku s účinnosťou od 1. júla skladá z troch členov, predsedu a ďalších dvoch členov volí a odvoláva na návrh výboru Národná rada Slovenskej republiky tajným hlasovaním. Podľa doteraz platného zákona pred 1. 7. mala dozorná rada sedem členov, predsedníčku a šesť členov. Predsedníčka Dozornej rady sa vzdala funkcie členky aj predsedníčky Dozornej rady, preto tu máme dnes iba šesť členov Dozornej rady Fondu národného majetku. Ako predseda výboru na základe môjho listu pre všetkých predsedov poslaneckých klubov, dostal som späť návrhy od poslaneckého klubu SMER, od poslaneckého klubu Slovenskej národnej strany, od poslaneckého klubu MOST - HÍD a poslaneckého klubu KDH, návrhy na predsedu Dozornej rady a dva návrhy na členov Dozornej rady. Tieto návrhy výbor prerokoval na svojej 3. schôdzi dnes a uznesením konštatoval, že navrhnutí kandidáti na dané posty spĺňajú predpoklady ustanovené v § 38 zákona 92/1991. Výbor vo svojom uznesení odporučil Národnej rade, po prvé odvolať súčasných členov Dozornej rady Fondu národného majetku z funkcie členov Dozornej rady Fondu národného majetku a zvoliť v tajnej voľbe predsedu Dozornej rady a dvoch členov Dozornej rady Fondu národného majetku. Pán podpredseda, skončil som.
3. schôdza NR SR - 4. deň - piatok - B. popoludní
Dátum: 2010-08-06
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

Ďakujem za slovo, ja budem veľmi stručný, mimo teda iných nesúvislých vecí, čo tam zaznelo. Tak zaznela jedna pekná vec. Nechceme teraz ukázať, že ideme spôsobiť samospráve katastrofu. Pani kolegyňa, väčšiu katastrofu ako ste samospráve spôsobili vy, už asi spôsobiť nikto ani nedokáže.
3. schôdza NR SR - 3. deň - štvrtok - A. dopoludnia
Dátum: 2010-08-05
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

Ďakujem za slovo, pán podpredseda. Tak krátko by sa dalo charakterizovať vystúpenie pána ministra ako priama reč, jasná reč. Reč ministra, pre ktorého je úplne jasné, že rezort sociálnych vecí a rezort hospodárstva je prepojený, že ak bude fungovať hospodárstvo, tak bude viac zamestnaných, viac príjmov do Sociálnej poisťovne a menej nákladov na výdavky na nezamestnanosť. A keď bude viac peňazí v Sociálnej poisťovni, bude viac peňazí na adresnú sociálnu politiku. Na adresnú, sociálnu politiku pre ľudí, ktorí sú na sociálnu pomoc štátu objektívne odkázaní. Bohužiaľ, pani exministerka a celý SMER, toto ešte stále nepochopili a zamestnávateľov stále považujú za triedneho nepriateľa ľudu.
3. schôdza NR SR - 3. deň - štvrtok - A. dopoludnia
Dátum: 2010-08-05
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

Ďakujem za slovo, pán podpredseda. Vážená pani exministerka práce, sociálnych vecí a rodiny, všetko, čo ste hovorili, sedí ako píp, píp, píp na šerbli na vládny program Roberta Fica. Hovorili ste o vládnom programe Roberta Fica. O vláde, v ktorej ste sedeli. Skutočnosť, ktorú ste na základe tohto svojho vládneho programu dosiahli v stave nezamestnanosti je katastrofálna, v stave chudoby prehlbujúca, v stave zvyšovania regionálnych rozdielov alarmujúca, v stave poskytovania, resp. neposkytovania sociálnych služieb strašná. Klientelizmus pre vyvolených ako vyšitý. Sociálne podniky, pani ministerka, exministerka, vám nič nehovoria? Vaše sociálne vládnutie najlepšie vystihuje jeden vtip, ktorý, bohužiaľ, ale vtipom nie je. Ten vtip hovori, že vláda Roberta Fica prijala na konci svojho volebného obdobia dve uznesenia. Prvé uznesenie - životná úroveň ľudu sa zvýšila. A druhé uznesenie je menoslov ľudí, ktorým sa zvýšila. (Potlesk.)
3. schôdza NR SR - 2. deň - streda - B. popoludní
Dátum: 2010-08-04
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

Ďakujem za slovo. No to bol krásny prejav, ani nie vecný, ani nie politický, ale taký čudný, ako by pán minister štyri roky nebol ministrom, ako by priletel odniekiaľ z Marsu. Cena tepla sa musí zvýšiť, lebo sa plánuje vstup strategického investora do teplární. Cez navýšenie ceny tepla si investori vracajú svoje investície. Ja som tu už nie raz zacitoval z oficiálnych údajov a poviem to ešte raz, Slovenským elektrárňam, monopolu, proti ktorému ste bojovali, vyhrážali sa len tak akože, naoko, nechali ste zarobiť za dva a pol roka plus 3,5 mld. korún, viac ako my. Za Dzurindu zlého to bolo 1,4 mld., za dobrého Fica to bolo 4,9 mld. zisku. To ste im dovolili vracať si investíciu, ktorú dali do kúpy 66 % akcií? Distribučnej spoločnosti, tiež ste ich spomínali, ste umožnili to isté, išli so ziskom hore. Takže ste im umožnili vracať vy, nie my. Chcem sa spýtať, pán minister, prečo ste v roku 2009 nedovolili znížiť cenu plynu pre obyvateľstvo, keď objektívne skutočnosti boli na strane obyvateľov. Išlo to dole štyrikrát v Čechách, na Slovensku ani raz. To bolo preto, aby mali vyššie zisky? Dobre tomu rozumiem? Pán minister, ÚRSO. Zmenili ste zákon o ÚRSO a za celú svoju vládu ste neboli schopný vymenovať predsedu regulačného úradu. Dodnes nie je predseda regulačného úradu. Taký je stav vašej novely o ÚRSO. Tieto zisky tým energetickým monopolom zaplatil kto? Boli to Marťania? Zaplatili to slovenské firmy a občania, občania dvakrát, raz v cenách a potom následne v cenách tovarov a služieb týchto firiem, ktorým sa zvyšovala cena energií. Strategické podniky, že chceme zrušiť tento zákon. Pán minister, nechceme ho zrušiť. On sa zruší sám, lebo on má obmedzenú účinnosť. Ale budem... (Prerušenie vystúpenia časomerom.)
3. schôdza NR SR - 2. deň - streda - A. dopoludnia
Dátum: 2010-08-04
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

Ďakujem za slovo. Opäť tu je staronové strašenie. Pán kolega Fico, strašíte dereguláciou cien, strašíte liberalizáciou. Viete, ako v skutočnosti vyzerala vaša ľavicová alebo biznisová regulácia? Najskôr to boli marketingové vyhlásenia o boji s monopolmi, ich dodanenie, dokonca ich znárodnenie, lebo majú veľké zisky na úkor občanov. A potom nasledovala vaša regulácia, ktorá priniesla za dva a pol roka vašej vlády nárast zisku týchto monopolov o plus 5 mld. Sk. Zatiaľ čo za zlej Dzurindovej vlády napr. Slovenské elektrárne mali zisk 1,4 mld., za dobrej ľavicovej vlády Roberta Fica v roku 2007 mali zisk 3,6 mld., v roku 2008 to bolo už skoro 5 mld. korún. Ak k tomu prirátame distribučné spoločnosti, tak dokopy za dva a pol roka ľavicovej socialistickej vlády Roberta Fica zisk týchto spoločností vzrástol o plus 5 mld. korún. Toto je vaša ľavicová biznisová regulácia. Dokonca, pán Fico, vaša vláda neznižovala ceny plynu ani vtedy, keď boli objektívne dôvody na znižovanie cien plynu v roku 2009. Ceny plynu znižovali v Čechách štyrikrát v roku 2009, lebo boli na to objektívne dôvody, na Slovensku ani raz. Tomuto vy hovoríte zodpovedná politika ľavicovej vlády voči občanom? Ja toto nazývam podvod na občanoch.
28. schôdza NR SR - 6.deň - A. dopoludnia
Dátum: 2012-02-08
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

54. No väčšinou to tak chodí, že keď niekto nechce niečo, tak potom hľadá také zádrapky procedurálne, problémy, chybičky, a to nebolo tak, a to bolo ináč a hľadá sa v detailoch a v postupoch. Taký ako právnik, keď si chce spochybniť, vie, že to tak nie je, ale musí spochybniť niečo, čo je zjavné. Tak, tak to je aj s vystúpením aj kolegov zo SMER-u voči tomuto návrhu. Plne sa pripájam k tomu, čo povedal kolega Osuský. Tu vôbec nejde o súťaž, zrodili sa dva návrhy bez toho, že by sme to spolu konzultovali a vedeli o tom, že niekto iný pripravuje obdobný návrh a vôbec to nevadí. Veď sú o tom istom, tým istým smerom zahlasujte, za ktorý chcete, vyberte si. Ide o podstatu, a keď máte pocit, že niečo tam treba zmeniť alebo upresniť, super v druhom čítaní, nech sa páči. Pozmeňovací návrh a keď to bude zmysluplné, radi to podporíme. Nepáči sa vám vypustenie Dňa Ústavy ako štátneho sviatku? Navrhnite iný štátny sviatok, ktorý by bol vhodnejší na vypustenie. Vôbec sa tomu nebudem brániť. Podstata veci je, že naozaj, a to viem, že sa zhodujeme v tom, keď nie so všetkými, tak asi s väčšinou asi aj zo strany SMER. Bez Česko-Slovenska by nebolo dnešného Slovenska. Neboli by sme tu vôbec, nesedeli by sme v tejto Národnej rade a o to nám ide. Tento rozhodujúci a významný deň, kedy sa prelomilo niečo, čo bolo dovtedy, tak ako Hlinka povedal, to neosvedčené tisícročné manželstvo a započalo sa budovanie niečoho nového, čo dospelo až k vzniku samostatnej Slovenskej republiky, ktorej záujmy všetci chceme hájiť. O toto nám ide a na tomto zjednotíme svoje sily. To, že som individualista, na to som hrdý. Veď práve vďaka v spojení indivíduí dosahujeme vyššiu kvalitu, nie sme stádo.
28. schôdza NR SR - 6.deň - A. dopoludnia
Dátum: 2012-02-08
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

44. Hádať sa o dátum v zmysle 28 alebo 30 je práve tá malichernosť, ktorá nesvedčí významným okamihom dejín. A nesvedčí ani veľkosti politikov. Určite by Milan Rastislav Štefánik nemal s tým problém. A keď teda toto je kameň úrazu, dajte pozmeňovací návrh, že štátny sviatok - Deň vzniku Česko-slovenskej republiky nech sa oslavuje tridsiateho. To je naozaj taká malichernosť, ale vám, není toto hlavný problém. Aj z toho, ako teraz na to reagujete. Vidím, že toto je len zástupný problém. Takže, to, čo je dôležité je, že vznikla Česko-slovenská republika, ktorá položila základy štátnosti Slovenskej republiky. Že bez nej by Slovensko neexistovalo dnes. Možno by sme ani nerozprávali sa slovensky, ale úradnou maďarčinou, keby nevzniklo Česko-Slovensko. A ide o to, aby sme si uctili deň vzniku Česko-slovenskej republiky. To je štátny sviatok. O to ide a pamätný deň, pán Lazar, keď spomínal pamätný deň. Pamätný deň už máme - deň smrti Milana Rastislava Štefánika (Výročie úmrtia M.R. Štefánika - pozn. red.). Vie o tom niekto? Pamätné dni sú dni, ktoré bez väčšej odozvy u väčšiny občanov Slovenska prechádzajú. Pretože tomu sa venuje naozaj, no na školách sa to možno pripomenie, ale len štátny sviatok dáva skutočnú váhu danému výročiu. Ústava nie je základom našej štátnosti. Základom našej štátnosti bolo vyhlásenie Slovenskej republiky. Ústavu meníme niekedy aj behom 24 hodín. Že? Pamätáme si to z nedávnych okolností. Je to významný dokument. Nepochybne. Ale je to len dokument. Ktorý meníme, keď sa zídeme a zdvihneme ruky alebo zatlačíme tlačítko.
28. schôdza NR SR - 6.deň - A. dopoludnia
Dátum: 2012-02-08
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

36. Tento argument o tom, že deklaráciou sa Slovenská reprezentácia až 30. pripájala k Česko-slovenskej republike zaznieva často. Ja nie som historik, aby som to nejako skúmal a viedol o tom dišputu. Ale úplne ľudsky a logicky sa zamýšľam nad tým, že Štefánik nebol Slovák? Štefánik nevedel o tom, že buduje Česko-Slovensko? Štefánik nerobil mnoho mesiacov a rokov konkrétne kroky, organizoval zahraničný odboj a všetko ostatné preto, aby vznika Česko-slovenská republika? Kde boli tí Slováci, ktorí vtedy v Martine sa podpísali pod tú deklaráciu vtedy, keď Štefánik organizoval zahraničný odboj a nasadzoval svoj život za to, aby vznikla Česko-slovenská republika? A znova. Spochybňujeme Štefánika? Spochybňujeme to, že bol Slovák? A, že môžme byť hrdí, že nás reprezentoval a že on zakladal Česko-Slovensko? Myslím si, že keď by sme toto robili, tak by sme opäť robili to, čo my Slováci robíme, žiaľbohu, často. Že sme pápežskejší od pápeža a vyškrtávame zo svojej histórie takpovediac najväčšie osobnosti pre naše malichernosti, žabomyšie spory, vojny a že nevidíme dopredu. Nevidíme s nadhľadu a nemáme tú historickú veľkorysosť, ktorú práve tieto osobnosti slovenského národa mali.